אילן וירצברג

אילן וירצברג (נולד ב-12 בספטמבר 1951) הוא מלחין, מעבד, מפיק מוזיקלי, גיטריסט וזמר ישראלי.

ביוגרפיה 
וירצברג נולד ב-1951 בבאר שבע, כבן בכור לבני וירצברג, ניצול השואה שעסק ביערנות, ולרחל. כשהיה בן 17 שם אביו קץ לחייו. וירצברג הוא אב לבן יחיד - אורן וירצברג. אחותו של אילן, דליה וירצברג, היא פעילה למען זכויות מתמודדי נפש.

קריירה מוזיקלית
וירצברג הושפע בעיקר מלהקת הביטלס, אריק קלפטון וג'ימי הנדריקס וממוזיקה של שנות ה-60. הוא עבר להתגורר בתל אביב לאחר סיום שירותו בצה"ל, והחל את הקריירה שלו בסוף שנות ה-70. את השכלתו רכש באקדמיה הישראלית למוזיקה ע"ש רובין, באוניברסיטת תל אביב, במגמת תאוריה וקומפוזיציה.

וירצברג הפיק ועיבד אלבומים לאמנים רבים, בהם נורית גלרון, גלי עטרי, שמוליק קראוס (גלגל מסתובב, אחרי עשרים שנה), עפרה חזה וחוה אלברשטיין. כמו כן יצר אלבומים אישיים רבים, ובשיתוף שמעון גלבץ גם את האלבום הייחודי "בציר טוב", המבוסס על שיריה של יונה וולך. האלבום דורג במקום ה-18 ברשימת "100 האלבומים הישראליים הטובים" של העיתון "ידיעות אחרונות". וירצברג הלחין גם משיריהם של המשוררים אלזה לסקר-שילר, דוד אבידן, נתן זך ואבות ישורון. כמו כן הלחין מוזיקה לסרטים, ובהם "מאחורי הסורגים", "אחד משלנו" (שיר הנושא, "מה אתה בכלל יודע על אהבה" בביצוע גידי גוב), "אל עצמי", "חיוך הגדי", "דרך הנשר", "הדרך לעין חרוד", "משחקים בחורף", "איים בחוף" ועוד.

את חותמו על המוזיקה העברית ב-25 השנים האחרונות ניתן לאתר, בין היתר, בעשייתו המוזיקלית של ערן צור באלבומו "אתה חברה שלי" ובזו של רונה קינן ושל להקת "המכשפות". בנוסף לכך, הלחין את השיר "זה יבוא פתאום" עבור עפרה חזה. השיר נכלל באלבומה, "כל הנשמה".

דיסקוגרפיה 
במהלך הקריירה שלו הוציא וירצברג 16 אלבומים גם כזמר סולן, ובהם אחד אינסטרומנטלי ("Love Under the Water"), ושני אוספים.

שירים בולטים
 "בציר טוב" עם שמעון גלבץ - 1982, (2002 - הוצאה מחודשת עם שלושה קטעים שלא הופיעו באלבום המקורי - "שיר - הקראה", "איש טוב אוהב את פיתיה", "החיילים יצאו לדרך")
 "משני צידי הכדור" - 1985 ("על מדרגות התיאטרון", "כל הלילה מעל ההר")
 "מה שנשאר" - 1990
 "באת כמו עשן" - 1995
 "זה היה אצלי בידיים" - 1997 - אוסף שירים שהלחין וירצברג ובוצעו על ידי זמרים שונים
 "כל זמן שאתה מנגן" עם דלית גלעדי - 1998
 "Love Under the Water" - 1999
 "זה בא במפתיע" - 2001
 "זמן גיטרות" - 2004
 "בלוז קוסמי" עם טל וייס - 2006
 "בזמן אמת" - 2009
 "האוסף הפרטי", שירים מתוך אלבומי הסולו" - 2010
 "מערבולת מותר ואסור" - 2012
 "הלילה לא שחור - 2014
 להשמיע קול חזק, 2016
הַפֶּצַע וְהַמַּרְפֵּא, 2018
קלים כמו ענן, 2021
בתוך הרעש הגדול, 2022

קישורים חיצוניים

 

 
 
 
 
 
 
 סיני גז, השאלון: לאהוב ולהיות נאהב, 27 בספטמבר 2010
 
 
 
 מיכל רזיאל, mynet , 31 במרץ 2014
 
 
 אילן וירצברג באסופת "מלחיני משוררים ישראלים", בעריכת דודו אלהרר, האתר של נילי דגן

הערות שוליים 

זמרים השרים בעברית
זמרים ישראלים
מלחינים ישראלים
מעבדים מוזיקליים ישראלים
מלחיני פסקולים ישראלים
בוגרי בית הספר למוזיקה ע"ש בוכמן-מהטה, אוניברסיטת תל אביב
גיטריסטים ישראלים
קלידנים ישראלים
פסנתרנים ישראלים
ישראלים שנולדו ב-1951